Jurnal de pandemie, 16-31 martie | Zeci de măsuri de sprijin ale Bisericii Ortodoxe Române în criza de sănătate COVID-19
ACTUALIZARE. Materialul a fost actualizat cu noi informații de la Arhiepiscopia Iașilor, Arhiepiscopia Vadului, Feleacului și Clujului, Arhiepiscopia Târgoviștei, Arhiepiscopia Dunării de Jos, Episcopia Maramureșului și Sătmarului. Actualizarea curentă, pentru perioada 16-31 martie, ar putea continua în funcție de informările primite de la eparhii.

Odată cu noile reglementări privind organizarea serviciului religios, Biserica și-a intensificat prezența atât în societatea românească, cu precauțiile sanitare cerute de situație, cât și în spațiul online.

Înainte de instaurarea stării de urgență, imediat ce autoritățile au ridicat nivelul de alertă cu privire la epidemia de coronavirus, Biserica s-a pregătit pentru a preîntâmpina o eventuală criză umanitară.

În toată țara, parohii, mănăstiri, episcopii și arhiepiscopii ajută fiecare la capacitatea sa, coordonându-se la nivel de eparhie. Oferă sprijin spiritual și consiliere, dar și hrană caldă pentru lucrătorii medicali și vamali, pentru vârstnici, persoane fără venituri și persoane izolate în carantină.

Mai multe eparhii achiziționează aparatură medicală pentru spitalele locale și dau un impuls efortului de strângere de fonduri pentru acestea, devenind astfel un catalizator social al eforturilor de sprijin în pandemie.

Toate acestea reflectă solidaritatea Bisericii cu cei bolnavi, vârstnici și vulnerabili, dar și „prețuirea deosebită față de toți cei care, în frunte cu medicii, lucrează în spitale și în alte așezăminte medicale”, menționează un comunicat al Biroului de Presă al Patriarhiei Române.

Institutul Național de Boli Infecțioase „Prof. Dr. Matei Balș” a prezentat mulțumiri publice Patriarhiei Române pentru „sprijinul material și suportul spiritual” oferit: „În această perioadă grea, asemenea dovezi de compasiune și grijă față de cei din jur sunt foarte importante și ajută foarte mult, atât personalul medico-sanitar, cât mai ales beneficiarii direcți, pacienții”.

Sprijinul financiar și material de până acum al Bisericii se ridică la suma de 4.105.002 lei, la care se adaugă o donație de 10.000 de lei făcută de Părintele Patriarh Daniel din salariul personal, în scopul achiziționării de materiale de protecție pentru voluntarii platformei ajutacubucurie.ro.

Platforma ajutacubucrie.ro a fost creată de Patriarhia Română și Federația Filantropia pentru a spriijini eforturile la nivel național în criza COVID-19. Pe această platformă online și la linia telefonică gratuită 0800-800.368 se poate cere, dar și oferi ajutor pentru cei vulnerabili și izolați din toată țara.

Prezentăm în continuare lista acțiunilor și măsurilor de sprijin oferite în ultima perioadă.

Arhiepiscopia Bucureștilor


A distribuit 900 de porții de hrană caldă în valoare de 15.000 lei, care au ajuns la persoane vârstnice, persoane cu dizabilități sau mame singure.
A oferit 2.000 de sticle de apă plată Izvorul Alb, în valoare de 5.000 lei, pentru centrele de tratare COVID-19 de la spitalele „Matei Balș” și „Victor Babeș” din București.
A oferit peste o tonă de fructe, peste 1.400 de sandvișuri, 1.000 de produse de patiserie și peste 500 de tricouri Spitalului „Matei Balș”.
A donat 5.000 de cărți de rugăciune în valoare de 6.500 lei pentru bolnavii și personalul medical din mai multe spitale bucureștene.
A înființat (în colaborare cu ISU București-Ilfov) numărul unic de apel 0799.785.491 pentru cei aflați în situații de gravă vulnerabilitate socială, unde aceștia pot cere alimente și hrană caldă.
Voluntarii Paraclisului Catedralei Mântuirii Neamului sprijină persoanele fără adăpost cazate la centrele din Capitală și alte persoane vulnerabile din Capitală și județul Ilfov.
Protoieriile Ploiești Nord și Ploiești Sud au oferit spitalelor din Ploiești 2.000 de măști, 40 L de săpun lichid și 1.000 de cărți de rugăciune la vreme de boală și necaz.
Arhiepiscopia Iașilor


Donează 7.800 de euro și ajută la strângerea (prin platforma fiideajutor.ro), a restului de 7.800 de euro pentru a dota cu șase monitoare multiparametru C50 Spitalul din Piatra Neamţ.
Protopopiatul Botoșani a donat DSP și ISU Botoșani produse de igienă și alimente, bani pentru echipamente de protecție și dispozitive medicale de testare în valoare totală de 105.000 lei.
Mănăstirile confecționează lenjerii din bumbac 100% și saci din pânză pentru hainele persoanelor infectate, pe care le vor dona spitalelor.
Arhiepiscopia a înființat linia telefonică gratuită non-stop 0800.672.027, la care se oferă consiliere psihologică și se primesc cereri de ajutor concret, și platforma de voluntariat fiideajutor.ro, unde se poate cere sprijin și se pot înscrie cei care ajută persoanele vulnerabile.
Spitalul Providența din Iași, al Mitropoliei Moldovei și Bucovinei, oferă consultanță medicală online și telefonic pentru persoanele vulnerabile.
Arhiepiscopia a organizat o campanie de donare de sânge.
Mănăstirea Neamț oferă locuri de carantină, unde deja se află a doua serie de persoane în carantină.
Parohia „Sfinții Voievozi” din Săvinești – Neamț, în parteneriat cu Fundaţia „Împreună pentru Solidaritate Socială”, a distribuit 496 de pachete cu mâncare în valoare de 7.440 lei pentru persoanele vulnerabile din Roznov, Zănești, Săvinești și Dumbrava Roșie.
Arhiepiscopia Sibiului


A renunțat la alocări bugetare de 1.500.000 de lei destinate reparării bisericilor, cerând redirecționarea acestor bani către Spitalul Județean Sibiu și Spitalul Județean Brașov, pentru urgențele și dotările medicale necesare în contextul pandemiei Covid-19.
Pune la dispoziția autorităților serviciul de ambulanță licențiat, precum și serviciile Cabinetului Stomatologic din cadrul Centrului medical „Sfântul Nectarie” din Sibiu.
Oferă o masă caldă zilnic pentru 140 de persoane vulnerabile; la proiect s-au alăturat firme care trimit alimente și produse igienico-sanitare pentru vârstnici și persoane aflate în izolare.
Unele parohii, în parteneriat cu asociații locale, organizează campanii de strângere de fonduri pentru spitalele locale.
Arhiepiscopia Vadului, Feleacului și Clujului


A donat Spitalului Clinic de Boli Infecțioase din Cluj un aparat medical în valoare de 7.000 lei și 181.145 lei pentru materiale sanitare de primă necesitate.
Oferă zilnic 450 de porții gratuite de hrană și asistență la domiciliu pentru persoanele vârstnice, bolnave sau aflate în autoizolare (prin Cantina Facultății de Teologie Ortodoxă, prin Societatea Femeilor Ortodoxe din Cluj-Napoca și cantinele sociale: Cantina „Sfântul Arhidiacon Ștefan”, tel: 0733070590; Cantina parohiei „Sfânta Treime”, tel: 0723690203; Cantina „Sfânta Mc. Filofteia”, tel: 0749404795; Cantina Fundației „Protopop Aurel Munteanu”, tel: 0364800568; 0748191670).
Pune la dispoziția autorităților 340 locuri de carantină.
Protoieria Ortodoxă Năsăud a donat 15.000 lei spitalului „George Trifon” din municipiu.
Parohia clujeană „Sf.Treime” asigură zilnic hrană caldă pentru 60 de vârstnci și bolnavi.
Arhiepiscopia Craiovei


A donat echipament medical de tratare a COVID-19 pentru Spitalul „Victor Babeș” din Craiova.
A inițiat o campanie de colectare de alimente de bază și produse de igienă pentru vârstnici și cei izolați.
Arhiepiscopia Timișoarei


A achiziționat patru echipamente medicale de monitorizare a pacienților, în valoare de peste 30.000 de euro, pentru Spitalul de Boli Infecțioase „Victor Babeș” din Timișoara.
A donat două concentratoare de oxigen spitalului C.F. Timișoara.
Mănăstirile oferă hrană caldă pentru vulnerabili și izolați.
A oferit o tonă de produse alimentare unor instituții precum Spitalele de Psihiatrie din Jebel și Gătaia ori Cantina socială a Primăriei Timișoara.
În colaborare cu DSP Timiș, a oferit hrană caldă și transport de produse de igiena și alimente pentru 45 de familii din județul Timiș aflate în izolare.
Fundația Filantropia Timișoara asigură hrană caldă preparată la bucătăria Liceului Sf. Antim Ivireanul. Un preot și-a pus la dispoziție propria casă pentru perioada de izolare obligatorie a unei familii.
A distribuit 300 litri de materiale de igienizare și detergenți unor unități medicale, biserici și familii.
A distribuit 5.000 de cărți de rugăciune și publicații ziditoare de suflet pentru folosire acasă.
Arhiepiscopia Chișinăului


Misiunea Socială „Diaconia” a Mitropoliei Basarabiei a inițiat, cu sprijinul Kaufland Moldova, în parteneriat cu The Moldova Project și cu autoritățile publice, campania de responsabilitate socială „Ajut. Îmi pasă!”. Kaufland va oferi carduri de cumpărături în valoare de 100.000 de lei moldovenești pentru produse de primă necesitate. Acestea vor fi distribuite de voluntari persoanelor vulnerabile din Chișinău. Companiile care vor să facă donații de alimente și produse de igienă pot suna la telefonul 061 058 777, iar voluntarii se pot înscrie la emailul office@diaconia.md. Se pot face și donații online.
Arhiepiscopia Târgoviștei

Sprijinul oferit până în prezent are valoarea totală de 84.000 de lei, după cum urmează:

Oferă zilnic câte 100 de porții de hrană caldă pentru persoanele în dificultate (25.000 lei până acum, iar acest ajutor va continua).
A achiziționat produse și alimente în valoare de 25.000 lei pentru a sprijini persoanele vulnerabile și vârstnice în preajma sărbătorii Învierii Domnului.
A donat spitalului județean un aparat de monitorizare a funcțiilor vitale în valoare de 21.000 de lei.
Atelierul de veșminte bisericești de la Mânăstirea Viforâta a confecționat în regim de urgență măști de protecție în valoare de 5.000 de lei pentru Spitalul Județean de Urgență din Târgoviște și continuă această activitate.
A oferit Direcției de Asistență Socială Dâmbovița 100 de pachete cu produse de igienă personală în valoare 5.000 lei; această formă de sprijin va continua.
A oferit săptămânal centrelor sociale din eparhie alimente și produse de îngrijire personală în valoare de 3.000 lei; această formă de sprijin va continua.
A oferit produse de igienă și produse textile pentru 50 de persoane aflate în izolare la Direcția de Asistență Socială din Târgoviște.
Arhiepiscopia Tomisului

A oferit ajutoare umanitare în valoare de aproape 40.000 de lei: 9.700 lei sub formă de ajutoare financiare pentru șase persoane; iar restul sub formă de donații în hrană și produse, astfel: 718 persoane vulnerabile primesc constant alimente neperisabile, o masă caldă pe zi și produse de igienă, iar 45 de persoane în izolare la domiciliu sau în carantină primesc masă completă.

Proiectul continuă, iar cei care doresc să sprijine se pot adresa preoților parohi sau pr. Jean Ion, consilier Social – Misionar, la numărul de telefon: 0722.826.177 (se poate dona și în contul Asociației Samarineanul Milostiv – Constanța, RO10UGBI0000452009683RON, deschis la Garanti Bank).

A inițiat o campanie de donare de sânge.
În cooperare cu autoritățile locale, face cumpărături pentru izolați, oferă mese calde pentru vulnerabili și consiliere la numerele de telefon: 0722.826.177 și 0740.7892.15.
Arhiepiscopia Sucevei și Rădăuților


A donat două aparate și 2.000 de kituri de testare COVID-19 pentru Spitalul Județean „Sf. Ioan cel Nou”, în valoare totală de aproximativ 100.000 de euro și a lansat un apel la donații pentru mai multe aparate și kituri suplimentare.
A creat un grup de sprijin pentru personalul medical de la Spitalul Județean „Sf. Ioan cel Nou” din Suceava, care, împreună cu instituții și firme, asigură pentru personalul medical cazare, masă, transport și recuzită medicală, dar și asistență spirituală și psihologică pentru personalul medical din zona Sucevei.
Preoții din Protoieria Fălticeni au achiziționat două concentratoare de oxigen pentru Spitalul Municipal Fălticeni.
Arhiepiscopia Alba Iuliei


Asociația „Filantropia Ortodoxă Alba Iulia” a arhiepiscopiei și-a extins, în colaborare cu autoritățile locale, programul de asistență din județele Alba și Mureș, ajungând la 500 de persoane vârstnice și vulnerabile pe care le asistă cu hrană caldă la domiciliu, dar și cu alte servicii, precum cumpărături, consiliere de la distanță sau achitarea facturilor.
Persoanele în carantină care au nevoie de ajutor pot apela la preoții de la parohii (la numerele de pe site-urile reintregirea.ro și filantropiaortodoxa.ro; alte numere utile aici).
Asociațiile filantropice ale eparhiei continuă să asigure hrană zilnic pentru beneficiarii de la așezămintele lor sociale: 625 de copii și 881 de vârstnici.
La inițiativa Arhiepiscopului Irineu, Căminul Bisericesc Peregrinus le oferă cazare cadrelor medicale de la Spitalul Județean din apropiere, ca măsură de precauție și protecție pentru familiile acestora.
Protopopiatul Alba Iulia oferă suplimentar, zilnic, 70 de porții de hrană persoanelor fără adăpost și vârstnicilor.
Zilnic, Protopopiatul Sighișoara oferă 40 de porții de hrană persoanelor în izolare.
Protopopiatul Reghin a oferit 87 de pachete cu alimente în valoare de 7.000 lei persoanelor aflate în izolare din comuna Breaza.
Arhiepiscopia Râmnicului



Asigură hrană caldă pentru 100 de persoane de etnie romă aflate în situație de risc în comuna Bujoreni.
Oferă 200 de locuri pentru carantină.
A stabilit un număr pentru cererile de asistență religioasă: 0734.206.608, funcțional zilnic, între orele 08:00 – 16:00.
Arhiepiscopia Romanului și Bacăului



Arhiepiscopul Ioachim și-a donat salariul pe luna martie în vederea achiziționării de aparatură medicală pentru spitalele din județul Bacău.
A stabilit numărul unic de urgență socio-medicală 0749666581 și emailul voluntariarb@gmail.com, la care se primesc cereri și oferte de ajutor pentru cei vulnerabili din eparhie: vârstnici, mame singure, femei însărcinate, familii numeroase, persoane în carantină, persoane cu diverse probleme medicale.
Atelierul arhiepiscopiei produce măști de protecție pentru medici și voluntari.
Asociația „Sf. Voievod Ștefan cel Mare – Hârja” a pus la dispoziția autorităţilor serviciul propriu de ambulanță şi cele trei mașini ale diviziei medicale de îngrijire a vârstnicilor pentru urgențele medicale din județul Bacău.
Protopopiatului Bacău a început o campanie de strângere de fonduri în rândul clericilor, în vederea achiziționării de aparatură medicală: nebulizator pentru dezinfecția terminală în zona ATI sau aparat de monitorizare a funcțiilor vitale.
Protopopiatul Bacău a oferit unicul dispozitiv pentru dezinfectarea mașinilor de ambulanță și MAI din județ și a donat 300 de prosoape pentru Spitalul Județean Bacău.
Arhiepiscopia Argeșului și Muscelului



A donat echipamente și produse medicale în valoare de 50.000 de lei pentru Secția de Boli Infecțioase a Spitalului Județean de Urgență (SJU) Pitești și strânge fonduri pentru alte unități medicale din județul Argeș.
Pune la dispoziția autorităților spații pentru carantină.
Asigură masa pentru persoanele fără adăpost cazate în perioada pandemiei la un adăpost de urgență din Pitești.
Oferă gratuit, la cerere, hrană la domiciliu pentru persoanele singure, vârstnice sau aflate în autoizolare.
Preoții și voluntarii fac cumpărături și alte activități pentru cei izolați.
Parohiile au fost îndemnate să-și facă „bănci de alimente” pentru persoanele care mai urmează să intre în autoizolare sau carantină.
Arhiepiscopia Buzăului și Vrancei

A oferit sprijin în valoare de 116.155 lei în luna martie, astfel:

A oferit 470 de pachete cu dezinfectanți în valoare de de 14.100 lei pentru parohiile și mănăstirile din Buzău și Vrancea, în scopul prevenirii răspândirii infecției cu noul coronavirus.
Hrănește zilnic 140 de persoane defavorizate din municipiul Buzău. Costurile pentru prepararea hranei au fost în martie de 29.400 lei.
A donat 1.350 de pachete cu alimente de primă necesitate, în valoare totală de 72.655 lei, pentru bătrânii din zeci de localități buzoiene și vrâncene.
Arhiepiscopia Dunării de Jos



A oferit produse de protecție și igienă pentru spitale și hrană în valoare totală de peste 274.000 lei, după cum urmează:

10.000 de măști de protecție (urmează încă 5.000);
2.500 de kituri de igienă (mănuși chirurgicale, clor, spirt, detergenți);
Alimente și hrană caldă zilnică pentru sute de persoane vulnerabile, în izolare, în carantină sau fără adăpost din eparhie și pentru angajații Inspectoratului pentru Situații de Urgență Galați.
Protoieria Tecuci a oferit cărți de rugăciune, lenjerii de pat și de corp și produse pentru igienă pentru persoanele aflate la Centrul de carantină amenajat de Primăria Tecuci
Opt așezăminte sociale parohiale din Brăila oferă hrană zilnic la domiciliu celor 329 de asistați din evidența lor.
În colaborare cu Mitropolia Europei Centrale şi de Nord, arhiepiscopia strânge fonduri pentru un aparat de diagnosticare rapidă a infecţiilor cu noul coronavirus, în beneficiul Spitalului Clinic de Urgenţă pentru Copii „Sfântul Ioan“ din Galaţi.
Arhiepiscopia Aradului



A contribuit cu suma de 72.500 lei la achiziționarea, prin Fundația Universitară „Vasile Goldiș”, a 8 sisteme de ventilație și monitorizare respiratorie destinate Secției de terapie intensivă (ATI) a Spitalului Județean de Urgenţă (SJU) Arad și sprijină în cotinuare strângerea de fonduri în acest scop.
A donat măști de protecție și mănuși în valoare de 65.000 lei Spitalului Clinic de Urgență Arad.
Oferă hrană caldă pentru 120 de persoane vulnerabile și sprijin financiar pentru achiziționarea de materiale de protecție pentru Spitalul Județean de Urgență din Arad.
Mănăstirea Gai și Schitul de maici de la Tămand oferă zilnic hrană caldă cadrelor medicale şi poliţiştilor din Vama Nădlac II.
În orașul Arad, arhiepiscopia, în parteneriat cu firma Piroș Security Force, aprovizionează cu alimente persoanele vulnerabile sau le ajută să se deplaseze la medic sau să-și rezolve alte nevoi stringente.
Preoții și voluntarii parohiilor țin legătura cu cei izolați la domiciliu pentru a-i ajuta la nevoie.
Episcopia Hușilor

A pus la dispoziție o ambulanță și a donat 20.000 de euro Spitalului Județean de Urgență din Vaslui pentru achiziționarea unui aparat de depistare a virusului SARS-Cov-2.
A donat 5.000 de euro pentru Spitalul Municipal „Elena Beldiman” din Bârlad, în scopul achiziționării de echipamente de protecție.
Cu ajutorul Asociației Filantropia Huși, a distribuit 1.500 kg de alimente neperisabile persoanelor vulnerabile sau izolate.
A format comitete locale de sprijin pentru vulnerabili și izolați, punând la dispoziție numerele de telefon 0746.894.280, 0767.470.048, 0769.223.070 (Huși); 0740.657.576 (Vaslui), 0769.223.073 (Bârlad).
Episcopia Caransebeșului



Oferă 500 de porții de hrană zilnic pentru persoanele vulnerabile din Caransebeș, Reșița, Oravița, Moldova Nouă, Bocșa și Băile Herculane. Pentru acest serviciu există două numere de telefon: 0766283351 și 0766549129.
La Reșița continuă și programul Mâinile Bucuriei, dezvoltat de ATOR Banatul de Munte împreună cu Direcția de Asistență Socială Reșița, Inspectoratul Județean de Jandarmerie Caraș-Severin și Direcția Generală de Asistență Socială și Protecția Copilului (DGASPC) Caraș-Severin: tinerii  voluntari asigură asistență (cumpărături, alimente și medicamente, masă caldă) pentru persoane în situații de risc.
În colaborare cu autoritățile locale, pune la dispoziție spații de cazare pentru persoanele fără adăpost.
Confecționează și oferă măşti pentru Spitalul Municipal de Urgență Caransebeș.
Episcopia Oradiei

Oferă alimente, masă caldă și cumpărături pentru 120 de beneficiari permanenți care sunt asistați social în centrele organizațiilor bisericești.
Oferă alimente și sprijin pentru cei vulnerabili și izolați, în cooperare cu autoritățile locale (telefon pentru cei care vor să doneze alimente: 0744.647.825; telefon pentru cei care au nevoie de ajutor: 0800.410.430).
Episcopia Maramureșului și Sătmarului


Oferă locații pentru carantină la cererea autorităților
A realizat faceri de bine în valoare de 340.837 lei (peste 70.500 euro), astfel:

Din donații făcute inclusiv din salariile clericilor, va achiziționa pentru Spitalul Județean Baia Mare două ventilatoare cu folosire multiplă în valoare totală de 159.000 lei.
A donat Spitalului Județean „Constantin Opriș” din Baia Mare 5.400 de măști de unică folosință și 1.055 de halate de unică folosință în valoare totală de 23.941 lei.
Clericii și credincioșii de la parohii au donat peste 137.000 de lei pentru spitalele locale:
Protopopiatul Baia Mare a donat 49.160 de lei.
Protopopiatul Satu Mare a donat 25.030 de lei.
Protopopiatul Lăpuș a donat 17.600 lei pentru Spitalul Orășenesc din Târgu Lăpuș.
Protopopiatul Chioar a donat suma de 16.290 RON.
Protopopiatul Sighet a strâns 15.200 lei pentru Spitalul Municipal din Sighetu Marmației .
Protopopiatul Oaș a strâns 15.000 lei pentru Spitalul din Negrești Oaș, jud. Satu Mare.
Episcopia Severinului și Strehaiei

A creat grupuri de acțiune la parohii și a transformat programul social-filantropic „Coșul de Paști” într-unul prin care parohiile vor asigura alimente și produse sanitare persoanelor vulnerabile și izolate la domiciliu.
Pregătește o donație de 10.000 lei pentru spitalul din județ care va fi cel mai afectat de fluxul de pacienți.
Episcopia Sloboziei și Călărașilor

A oferit ajutoare materiale pentru 95 de familii aflate în evidența furnizorilor de servicii sociale.
Episcopia Giurgiului

Oferă spații de carantină și de preparare a hranei pentru vulnerabili și izolați.
Mânăstirea Sfântul Ioan Rusul produce halate medicale și măști de protecție pentru autoritățile sanitare.
Episcopia Tulcii

A donat 20.000 de lei Spitalului Județean de Urgență Tulcea, pentru materiale sanitare.
În cooperare cu autoritățile locale, a început colecte de alimente la parohii și distribuția de hrană către cei vulnerabili. S-au colectat și distribuit 750 kg alimente neperisabile, 150 kg de legume, 250 de perechi de mănuși chirurgicale.
Episcopia Sălajului

A inițiat o colectă în rândul clericilor pentru spitalele din județul Sălaj.
A constituit grupul de inițiativă „Sf. Zotic”, prin care preoții și voluntarii asigură asistență spirituală, consiliere psihologică și ajutor la cumpărături celor vârstnici, izolați sau vulnerabili.
Această sinteză a fost realizată pe baza rapoartelor de la eparhii.

Întrucât în perioada 16-31 martie 2020 au mai existat acțiuni de sprijin care nu se regăsesc în această sinteză, ne puteți aduce la cunoștință detalii despre acestea la adresa de email info@basilica.ro.
[('Știre reală', 598), ('Criticarea restricțiilor', 149), ('Narațiuni legate de sănătate', 200), ('Criticarea actorilor naționali și internaționali', 178), ('Acuzații de autoritarism și distopie', 225), ('Teorii ale conspirației', 15), ('Minimizarea impactului COVID-19', 187), ('Geo-politică', 81), ('Satiră', 323), ('Narațiuni legate de vaccinare', 67)]